Tartu Ülikooli arvutiteaduse instituudi tudengiprojektide võistlus

Paljudes ainetes viivad üliõpilased läbi projekte, kuid nende tulemuste tutvustamine teistele on napp. Selle parandamiseks kuulutab Tartu Ülikooli arvutiteaduse instituut välja IT-alaste tudengiprojektide võistluse.

**Konkursi statuut**

1. Osaleda võivad ainult Tartu Ülikooli bakalaureuses või magistris õppivad üliõpilased sõltumata nende õppekavast ühe kuni viie inimese tiimis. Ühel võistlustööl võib olla üks juhendaja.

2. Võistlusele esitatakse IT-alane praktiline või teoreetiline uurimis- või rakendusprojekt. Projekt võib olla seotud mõne õppeaine kohustusliku osaga või olla täiesti uus isiklik initsiatiiv (uurimistöö, õppevahend, avalik tarkvara, *start-up* ideelahendus jne).

3. Võistlustöid saab esitada kolmes kategoorias:

* esimese aasta bakalaureuseastme projektid,
* bakalaureuseastme projektid,
* magistriastme projektid.

Bakalaureuse- ja magistriõppe kategooriates peab vähemalt ⅔ projekti autoritest (v.a projekti juhendaja) õppeastmelt kuuluma sellesse võistluskategooriasse, mille alt töö esitatakse. Kui meeskonnas on kaks liiget, siis peab vastavasse võistluskategooriasse kuuluma ½ projekti autoritest. Esimese aasta bakalaureuse kategoorias kandideerimiseks peavad kõik meeskonna liikmed olema esimese aasta üliõpilased. Arvutiteaduse instituut ei vastuta võistlusprojekti autorite ning nende kohta esitatud andmete õigsuse eest.

4. Projektid peavad olema vormistatud eesti või inglise keeles (või mõlemas).

5. Projekt vormistatakse ja hinnatakse posteri-formaadis. Poster peab olema vertikaalne ja A0 suuruses. Postril peavad olema lisaks sisule kirjas kõik autorid, nende õppekava, õppeaste, instituut, juhendaja (kui projektil on juhendaja) ja töö avalik veebiaadress. Kõikidel esitatud töödel peab olema peal [TÜ arvutiteaduse instituudi logo](https://drive.google.com/drive/folders/1ODn5Bo01w-LqDSaJshpAGcucaPUthKvz).

6. Võistlustööl peab olema avalik kodulehekülg, kus saab tutvuda esitatud tööga. Selleks võib olla kodulehekülg või muu keskkond, nagu näiteks GitHub, Google Code jt.

7. Eelistame avatud lähtekoodiga võistlustöid.

8. Töö tuleb esitada veebiaadressil <https://courses.cs.ut.ee/student_projects>. Pärast esitamist enam võistlustööd muuta ei saa. Esitatud tööd koos autorite nimedega avaldatakse Tartu Ülikooli arvutiteaduse instituudi meililistides ja sotsiaalmeediakanalites.

9. Võistlustöö esitamisega konkursile antakse Tartu Ülikoolile õigus avalikustada autorite nimed ja nende tööd ning kasutada esitatud materjale avalikus teavituses nii trükitult kui ka elektrooniliselt. Samuti antakse nõusolek jäädvustada fotodel ja/või videos võistluse lõpuüritust.

10. Projekte hindab Tartu Ülikooli arvutiteaduse instituudi juhataja poolt heaks kiidetud *ad hoc* komisjon, mille koosseisu kuulub minimaalselt viis inimest. Vähemalt kolm on Tartu Ülikooli õppejõud. Projekti juures hinnatakse selle ideed, taset, mahukust, kvaliteeti, terviklikkust, uudsust, vormistust ja sisu. Komisjoniliikmete hinnangute põhjal koostatakse võistlustööde pingerida.

11. Iga võistluskategooria auhinnafond on 2400 eurot. 1000€ I, 800€ II ja 600€ III koha eest tervele meeskonnale. Vajadusel võivad korraldajad kehtestada eriauhindu ja lisakategooriaid. Komisjon säilitab õiguse teha otsuseid vastavalt oma äranägemisele ja auhinnafondi mahule.

12. Projektide esitamise tähtajad avaldatakse Tartu Ülikooli [arvutiteaduse instituudi kodulehel](https://cs.ut.ee/et/sisu/tudengiprojektide-voistlus).

13. Tulemused avaldatakse <https://courses.cs.ut.ee/t/student_projects_results> keskkonnas.

14. Auhinna pälvinud võistkondadel on kohustus kuni kahel korral oma projekti tutvustada mõne õppeaine või avaliku ürituse raames. Vastavad üritused ja palved esitab instituudi esindaja.

15. Komisjon ei ole kohustatud oma otsust põhjendama ning see ei kuulu edasikaebamisele. Komisjonil on õigus jätta auhinnad välja andmata, kui ei ole kvalifitseeruvaid võistlustöid.